**Бач**

Пољопривреда и рурални развој

# **Увод**

**Природне претпоставке за развој пољопривреде.** Општина Бач се налази у умерено-континенталном климатском појасу. Рељеф општине Бач у макрогеографском погледу чини велика Бачка равница, на чијем се југозападном делу налази територија општине. Река Дунав чини природну границу општине Бач према Републици Хрватској дужином од 43km, а дуж целе обале изграђен је одбрамбени насип, чиме је територија општине заштићена од изливања Дунава и његових рукаваца. Кроз општину Бач пролази канал који је део хидро система Дунав-Тиса-Дунав, односно потез Каравуково-Бачки Петровац.

Количина падавина је просечно годишње 610mm воденог талога. Инсолација износи 2.130 часова годишње, што је највећа вредност у читавој Бачкој. Средња годишња температура износи 11,0˚C.

На територији општине највећи удео чини пољопривредно земљиште (72,0%), потом следи неплодно земљиште (14,1%), шуме и шумско земљиште (13,9%) и изграђене површине (4,2%).

Највећи део пољопривредног земљишта на територији општине чини обрадиво земљиште при чему доминирају оранице. Прецизних података о квалитету земљишта, као и о површини напуштеног или запуштеног земљишта на територији општине нема. Општина Бач је једна од најпошумљенијих општина Војводине.

На територији општине подручје шуме и шумско земљиште обухватају површину од 5.076,49ha. Шуме имају, пре свега, привредну али и заштитну улогу од поплава и од ветрова.

Општина Бач је као део бачког подунавља заједно са осталим подунавским општинама укључена у успостављање прекограничног резервата биосфере Мура-Драва-Дунав.

Део територије обухвата и Специјални резерват природе „Карађорђево“. Резерват чине две одвојене природне целине: подручје Мостонга и подручје Букински рит. На заштићеном подручју уочљиво доминирају површине под шумом (77%), део је обрадивих (8,56%) и водених површина (3,74%), или у другој намени (баре, трстици, канали).

Лов на територији општине Бач установљен је на 5 ловишта: подунавско ловиште Плавна (ловиште настањују бројне врсте дивљачи: срна, дивља свиња, европски јелен, муфлон, јелен лопатар, зец, куна златица, куна белица, фазан, пољска јаребица, дивља гуска, дивља патка и др. као и трајно заштићене врсте дивљачи: хермелин, ласица, сова, орао, соко, јастреб, лабуд, рода, галеб и чапља), ловиште Ристовача (познато по фазанима, регистровано је као ловно - производни центар фазанске дивљачи, а служи и за едукативне сврхе, у оквиру ловишта се налази и фазанерија која слови за једну од највећих у Европи, са капацитетима од 380.000 фазана годишње са волијерима), ловишта ВУ Карађорђево (намењено интензивном гајењу крупне дивљачи, а истовремено служи и као центар за репродукцију и оплемењивање дивљачи), ловиште Бођански рит (обилује разноврсном фауном: срна, дивља свиња, зец, куна златица, фазан, јаребица, дивља патка, дивља гуска), и ловиште Мостонга – Рибњак. Ова ловишта представљају велики потенцијал у области ловног туризма Општине.

**Демографске претпоставке за развој пољопривреде.** Општина Бач обухвата простор од 365km2 који чине шест насељених места (Бач, Селенча, Вајска, Бођани, Плавна и Бачко Ново Село). У општини Бач према расположивим подацима (за 2019. годину) живи 13.079 становника (6.578 мушкараца и 6.501 жена), од чега 8.787 становника чине радни контингент[[1]](#footnote-1). Просечна старост се благо повећава, и износи 43,8 година просечно. Број запослених са пребивалиштем у општини износи 3.180 и чини 24,3% популације. Број незапослених износи 1.359 лица, и у 2020. години се смањио на 1.196 лица.[[2]](#footnote-2) Број привредних друштава је 338, а број предузетника 127.[[3]](#footnote-3)

На територији општине Бач регистровано је 1.741 пољопривредних газдинстава (ПГ), од чега активних 1.503 ПГ.[[4]](#footnote-4) [[5]](#footnote-5) Највећи број пољопривредних газдинстава јесу породична пољопривредна газдинства (1.710), потом следе предузећа (16), пољопривредна газдинства са статусом правних лица (7), земљорадничке задруге (5), предузетници (2) и научно истраживачке организације (1).[[6]](#footnote-6) Посматрано према регистрованој пољопривредној површини, највећи број ПГ је површине до 5ha (993), потом следе газдинства површине од 5-20ha (558), површине од 20-100ha (179) у преко 100ha (11).

**Значај пољопривреде за општину Бач** проистиче из наведених показатеља и чињенице да приходи од пољопривреде директно утиче на више од половине свих домаћинстава, а да су природне претпоставке и структура домаћинстава таква да омогућавају даљи развој пољопривреде.

**Развој пољопривреде и рурални развој су усклађени са националним правним оквиром.** Закон о пољопривреди и руралном развоју ("Сл. гласник РС", бр. 41/2009, 10/2013 - др. закон и 101/2016) је дао правни оквир за доношење вишегодишњих планских докумената у области пољопривреде и руралног развоја. Кровни документ је Стратегија пољопривреде и руралног развоја Републике Србије за период 2014 - 2024. године („Службени гласник РСˮ, број 85/14), а закон је предвидео и доношење Националног програма руралног развоја за програмски период који не може бити дужи од седам година, у сврху реализације стратешких циљева прописаних Стратегијом. Национални програм руралног развоја од 2018. до 2020. године прописује средњорочне правце развоја руралних подручја и детаљније описује начине спровођења мера руралног развоја за програмски период од 2018. до 2020. године. Истовремено, овај документ усклађен је и са стратешким оквиром Заједничке пољопривредне политике Европске уније за период 2014 - 2020. године, уз уважавање специфичних потреба и приоритета развоја пољопривреде и руралних подручја Републике Србије.

Доношење новог Националног програма руралног развоја, ће се сигурно ослањати у највећој мери на претходни, јер је претходни донет на период од само 3 године (2018-2020), и на основу Закона о пољопривреди и руралном развоју и Стратегије пољопривреде и руралног развоја Републике Србије за период 2014 - 2024. године, а који се нису мењали у претходном периоду.

# **Постојећи потенцијали и њихова искоришћеност**

Пољопривреду општине Бач доминантно опредељује интензивна ратарска производња, односно производња уљарица (соја), жита (кукуруз, пшеница) и шећерне репе. Повртарство је, такође развијено, посебно производња паприке, купуса, карфиола, парадајза, краставца, кромпира, лука, зелене салате и цвеклу. Укупно наведене **ратарске и повртарске културе се гаје на око 98% пољопривредног земљишта**.

Имајући у виду погодност природних потенцијала и присуство прерађивачких капацитета, може се рећи да је **сточарска производња неразвијена, као и воћарско-виноградарска производња.**

На територији општине Бач присутна је висока оријентација на примарну пољопривредну производњу и пласман пољопривредних производа претежно као сировина за прехрамбену индустрију уз мало учешће прераде, што за последицу има ниску профитабилност.

Каналска мрежа Дунав-Тиса-Дунав даје велике могућности за смањивање утицаја суше, које су све чешће, као и за повећање приноса усева. Међутим, запуштеност канала и високе таксе које прописује надлежно јавно предузеће у великој мери ограничавају коришћење постојећих потенцијала.

На територији ЈЛС тренутно постоји **8 пољопривредних задруга и пољопривредних удружења**:

* Општа земљорадничка задруга „Задругар“ Бач која се бави производњом жита, махунарки и биља за производњу уља, бави се и уговореном производњом са породичним газдинствима, као и откупом примарних пољопривредних производа;
* Воћарска задруга „Бачка јагода“ Бач која окупља преко тридесет произвођача јагода са овог подручја. Представља прву и једину специјализовану задругу на територији општине. Основана је у оквиру пројекта „Економска конкурентност кроз удруживање у пољопривреде задруге“ финансираног од стране Европске уније, преко програма *Exchange 4*, а спроводила га је општина;
* Општа земљорадничка задруга „Низине“ Плавна која се углавном бави производњом и откупом ратарских производа. Производњу остварују и на сопственом имању, али и на земљишту које узимају у закуп. Баве се и уговарањем пољопривредне производње;
* Удружење „Центар за органску производњу“ које има за циљ промоцију и едукацију у области органске производње. Центар је већ реализовао неколико пројеката, финансираних како од домаћих тако и од иностраних организација, са циљем подстицања развоја органске производње поготово жена на територији општине;
* Удружење пчелара „Мостонга“ Бач окупља око 20 чланова и основано је са циљем лакшег пласмана меда и производа од меда, као и саветовања произвођача;
* Удружење „Метлари“ из Селенче које окупља привредне произвођаче сиркових метли у овом насељеном месту. Карактеристично је да се преко 90% укупне годишње производње сиркових метли у Селенчи извози у земље Западне Европе, Италију, Русију и др.

# **Стање и трендови у пољопривреди и руралном развоју**

**Бач препознаје пољопривреду и рурални развој као стратешки циљ.** У оквиру Стратегије одрживог развоја општине Бач за период 2014-2020. година, као приоритет је постављен одрживи привредни раст који се разрађује кроз три следећа циља:

* Повећање конкурентности пољопривреде и развој малих прерађивачких капацитета у пољопривреди (за чију реализацију је предвиђено пет мера: подстицање прераде пољопривредних производа у циљу стварања додате вредности; едукација произвођача ради унапређења пољопривредне производње; подршка удруженом пласману пољопривредних производа; подршка увођењу стандарда квалитета, ознака географског порекла традиционалних прехрамбених производа и побољшање маркетинга пољопривредних производа; подршка органској пољопривредној производњи).
* Одрживо управљање природним ресурсима (за чију реализацију су предвиђене три мере: развој руралне економије са акцентом на заштиту земљишних ресурса; развој руралне економије кроз одрживо управљање водним ресурсима; развој руралне економије кроз популаризацију органског начина пољопривредне производње).
* Диверсификација економских активности на селу (за чију реализацију су предвиђене три мере: подршка развоју непољопривредних делатности на пољопривредним газдинствима (туризам и стари занати); подршка развоју туризма на пољопривредним газдинствима; подршка организовању догађаја од значаја за развој туризма (манифестације, сајмови и др.)).

**Диверсификација економских активности на селу је један од стратешки циљева.** Према доступним подацима егзистирају следеће активности:

* Израда опанака и ручних радова - бави се око 10 пољопривредних газдинстава;
* Припрема јела на традиционалан начин - бави се око 30 газдинстава;
* Народна радиност (израда ручних радова плетењем и везењем и израда сувенира) – бави се око 30 газдинстава;
* Производња цвећа, ароматичног и лековитог биља - бави се око 10 газдинстава;
* Постоји удружење пчелара у општини Бач које броји око 40 чланова, у оквиру удружења постоји иницијатива да се брендира производ (апитерапија и фитотерапија);
* Метларство – у општини Бач постоји око двадесетак погона за израду метли од сирка метлаша, при чему се око 95 % укупне производње метли извози у земље Европске Уније (Италија, Немачка). Производња на годишњем нивоу износи око 7 милиона метли;
* Лов и риболов – у општини Бач лов и риболов имају дугу традицију и уживају велики углед, о чему говори чињеница да свако село има своје ловачко друштво. На подручју општине присутна је крупна и ситна дивљач, ловишта су уређена, што даје одличне основе за даљи развој ловног туризма на подручју општине. Општина Бач има изузетно повољан положај и довољно капацитета да интензивира производњу и узгој рибе.

**Једна од кључних предности Бача јесте и постојање једног броја произвођача и прерађивача** на самој територији општине или у окружењу. Неки од познатијих који имају потенцијале раста су и компаније „Перутнина Птуј“, „Zdravo Organic“ доо, „Биовита“, „Равница Флора“ доо, компанијама „Nectar“ из Бачке Паланке, „Rauch“ у Иригу, месара „Алекси“ из Селенче и „Деликатес ИНМЕС“ из Бача.

**Значајна предност општине Бач може бити и јесте структура пољопривредних газдинстава**, која је значајно боља него у остатку Републике Србије, а која кроз различите видове заједничког наступа или укрупњавање може омогућити бољу конкурентност произвођача. Наиме, на територији општине Бач су у релативном износу присутнија пољопривредна газдинства са већом површином земљишта него на нивоу Републике. Ово је видљиво и из расположивих података из 2012. године о структури пољопривредних газдинстава у општини Бач. Наиме газдинства која поседују 5ha и мање чине 76,1% укупног броја пољопривредних газдинстава у Р. Србији, односно 59% у општини Бач. Истовремено, газдинства са поседом већим од 10ha заступљенија су у структури пољопривредних газдинстава у општини Бач (24,1%), у односу на ниво Р. Србије (8,2%).

**Нефинансијске активности које ЈЛС спроводи у циљу реализације стратешких циљева.** Трансфер знања и информација у области пољопривреде ослања се на удружења пољопривредника која се редовно састају ради размене искустава и знања. Током зимских периода организује се велики број предавања и семинара на којима пољопривредници могу да чују новости и могућности унапређења пољопривредне производње од разних стручњака у овој области. Поред тога, канцеларија за пољопривреду и канцеларија за локални економски развој редовно информишу пољопривреднике о актуелним конкурсима на које могу да се пријаве. Важну улогу у подизању знања има средња Пољопривредна школа у Бачу која едукује будуће стручњаке у области пољопривреде, али и организује различите семинаре, одласке на сајмове и студијске посете у сврху размене знања и искуства. Локална самоуправа општине Блаце је ангажована и на информисању и едукацији произвођача и о другим доступним видовима подршке у сарадњи са републичким институцијама и различитим донаторима.

**У праси се стратешки циљеви оперативно спроводе кроз субвенције које општина Бач издваја за пољопривреду и рурални развој, и то кроз два програма на примеру 2020. године:**

* Програм подршке за спровођење пољопривредне политике и политике руралног развоја за Општину Бач за 2020. годину који чини програм субвенција, који није реализован услед пандемије изазване вирусом Ковид-19;
* Програм давања у закуп земљишта у државној својини.

# **Подршка ЈЛС развоју пољопривреде и руралног развоја**

**Програмом мера подршке спровођењу пољопривредне политике и политике  
руралног развоја општине Бач за 2020. годину, који чини програм субвенција, издвојено је 9.000.000 РСД.** *Програм није реализован услед пандемије изазване вирусом Ковид-19.* Обухваћена мера у складу са Програмом мера подршке спровођењу пољопривредне политике и политике руралног развоја је била *за доделу подстицајних средстава за инвестиције у физичку имовину* пољопривредних газдинстава, и то за:

* + Опрема за мужу, хлађење и чување млека на фарми, укључујући све елементе, материјале и инсталације (шифра 101.1.3);
  + Машине и опрема за руковање и транспорт чврстог, полутечног и течног стајњака (транспортери за стајњак; уређаји за мешање полутечног и течног стајњака; пумпе за пражњење резервоара; сепаратори за полутечни и течни стајњак; машине за пуњење течног стајњака (шифра 101.1.4);
  + Машине и опрема за припрему сточне хране, за храњење и напајање животиња (млинови и блендери/мешалице за припрему сточне хране; опрема и дозатори за концентровану сточну храну; екстрактори; транспортери; приколице и дозатори за кабасту сточну храну; (шифра 101.1.5);
  + Машине за допунску обраду земљишта (шифра 101.1.10);
  + Машине и опрема за складиштење и припрему сточне хране, за храњење и појење животиња (млинови и блендери/мешалице за припрему сточне хране; опрема и дозатори за концентровану сточну храну; екстрактори; транспортери; микс приколице и дозатори за кабасту сточну храну и др.) (шифра 101.2.5);
  + Опрема за фиксне ограде и електричне ограде за пашњаке/ливаде (шифра 101.2.9);
  + Машине за примарну обраду земљишта (шифра 101.2.10);
  + Машине за допунску обраду земљишта (шифра 101.2.11);
  + Машине за транспорт (шифра 101.2.16);
  + Набавка остале опреме (ГПС навигација и др.) (шифра 101.2.17);
  + Набавка опреме за живинарске фармe за производњу конзумних јаја (шифра 101.3.1);
  + Набавка опреме за сортирање, паковање и чување конзумних јаја (шифра 101.3.2);
  + Подизање и опремање пластеника за производњу поврћа, воћа, цвећа и расадничку производњу (шифра 101.4.2);
  + Набавка опреме и уређаја за сетву, садњу и мулчирање (са фолијом) (шифра 101.4.8);
  + Машине за допунску обраду земљишта (шифра 101.4.20);
  + Машине за заштиту биља (шифра 101.4.24);
  + Машине, уређаји и опрема за наводњавање усева (шифра 101.4.28);
  + Машине за ђубрење земљишта (шифра 101.5.3);
  + Машине за заштиту биља (шифра 101.5.6);
  + Машине и опрема за наводњавање усева (шифра 101.5.10);
  + Набавка нових пчелињих друштава (шифра 101.6.1);
  + Набавка опреме за пчеларство (шифра 101.6.2);
  + Набавка возила и приколица за транспорт пчелињих друштава (шифра 101.6.3).

**У периоду 2019. године** издвајања су за овај програм су била у истом износу, с' тим што је од укупно планираних 9.000.000,00 РСД, 8.000.000,00 РСД било исте намене, а 1.000.000,00 РСД за субвенцију каматних стопа (80% вредности камате) за кредите до годину дана.

**Програм давања у закуп земљишта у државној својини** се реализује кроз јавне позиве у складу са прописима надлежног министарства, а реч је о површини од 7.868,2 хектара.

* У првих десет месеци **2020. године** остварени су приходи од давања у закуп пољопривредног земљишта у државној својини, односно објеката у државној својини у износу од 31.300.311,14, од чега је 21.032.575,34 РСД утрошено на реализацију улагања (од планираних 55.289.400 РСД).[[7]](#footnote-7) Највећи део остварених прихода је утрошен на реализацију улагања у заштиту пољопривредног земљишта (од укупно планираних 16.070.000 РСД утрошено је 14.877.155, и то 13.435.315 за опремање пољочуварске службе и 1.441.800 за опремање противградне службе). Потом следе улагања у уређење пољопривредног земљишта (од укупно планираних 29.494.000 РСД утрошено је 6.023.910,34, и то 5.729.355,94 за одводњавање пољопривредног земљишта и 294.554,40 за обележавање парцела државног земљишта, док планирана средства за уређење атарских путева у износу од 19.450.000 уопште нису утрошена) и улагања у студијско истраживачке радове који третирају проблематику земљишта (од укупно планираних 9.725.000 РСД утрошено је свега 131.550, и то 66.900 за остале мере и 64.650 за опрему за службу за давање у закуп пољопривредног земљишта у државној својини).
* Средства утрошена на реализацију улагања у **2019. години** су износила 39.125.027,54 РСД (од планираних 61.100.000 РСД). Највећи део средстава је утрошен на реализацију улагања у заштиту пољопривредног земљишта (од укупно планираних 21.750.000 РСД утрошено је 21.441.886,50, и то 14.175.486,50 за опремање пољочуварске службе, 5.800.000 за остале мере заштите и 1.466.400 за опремање противградне службе). Потом следе улагања у уређење пољопривредног земљишта (од укупно планираних 29.850.000 РСД утрошено је 9.155.585,18, и то 8.933.900,78 за одводњавање пољопривредног земљишта и 221.684,40 за обележавање парцела државног земљишта, док планирана средства за уређење атарских путева у износу од 19.350.000 уопште нису утрошена) и улагања у студијско истраживачке радове који третирају проблематику земљишта (од укупно планираних 9.500.000 РСД утрошено је 8.527.555,86, и то 8.458.655,86 за остале мере и 68.900 за опрему за службу за давање у закуп пољопривредног земљишта у државној својини).
* Очигледно је озбиљно ангажовање средстава и капацитета ЈЛС на издавању државног земљишта, али треба имати у виду и ограничења намене од средстава добијених из ових извора.

**О значају који општина придаје развоју пољопривреде најбоље показују буџетска издвајања**, али и извори који су у 2020. години практично били искључиво од закупа земљишта без напрезања (потрошње) из буџета општине, што се може видети кроз укупно издвојена средства по годинама (на конту 421), за више детаља видети табелу испод.

|  |  |  |  |  |
| --- | --- | --- | --- | --- |
| **Буџетска година** | **Планирана средства за пољопривреду** | **Утрошена средства за пољопривреду** | **% остварења буџета за пољопривреду** | **% остварење средстава за пољопривреду у односу на укупно утрошена средства** |
| **2018** | 120.756.921,00 | 114.648.785,00 | 94,94% | 15,67% |
| **2019** | 76.344.896,00 | 54.193.094,69 | 70,98% | 8,48% |
| **2020** | 72.589.400,00 | 21.032.575,36 | 28,97% | 3,23% |

# **Препоруке**

Очигледна је добра организованост општинског одељења за пољопривреду и дела за локални економски развој из чега проистичу и могућности даљег унапређења.

**Не постоји праћење извршења стратегије**, иако се може констатовати да постоје активности које прате највећи део постављених стратешких циљева, тј. оперативним сагледавањем извршења циљева и њиховим преиспитивањем свакако би се постигао систематични развој,

Према степену развијености општина Бач спада у трећу групу недовољно развијених општина. Општина би овој статус, користећи национално законодавство које предвиђа повлашћен статус, могла искористити за:

* Подстицање органске производње (које је препознато као стратешки циљ). Ресорно Министарство препознало и омогућило процентуално већи повраћај средстава за подручја која се налазе на листи са отежаним условима за бављење пољопривредом,
* Веће подстицаје за развој задругарства, на основу Закона о Задругама у циљу подизања капацитета,
* Процентуално веће подстицаје за привлачење инвестиција у прерађивачку индустрију који су предвиђени Законом о улагањима и уредбама које уређују подстицаје,
* Активну промоција предности које нуди локација општине Бач, предност близине важних саобраћајница за дистрибуцију производа, улагања у прерађивачке капацитете, развој туристичких потенцијала везаних за пољопривреду и др.

**Процентуално мало издвајање из буџета ЈЛС, уколико се не узима у обзир приход од издавања земљишта у закуп, које ипак има унапред прописану намену.** Буџет општине Бач је релативно мали, али конзистентност у подршци кроз субвенције и давање могућности за различите намене свакако може подстицајно деловати.

Делимично ограничење допуштених видова подршке ЈЛС од стране Републике је усмерило ангажовање запослених у делу локалног економског развоја пре свега на анагажовано информисање произвођача о субвенцијама и на програм издавања земљишта, што не би смело да ограничи развој свих стратешких циљева.

**Даље подстицање диверсификације пољопривреде кроз**:

* **Развој туризма**. Иако је препознато изостаје конкретније и масовније повезивање туризма и угоститељских услуга са пољопривредним газдинствима, где очигледан потенцијал јесте и развој ловног туризма. Предност је становништво које већ има традицију лова и риболова.
* **Развој и субвенционисање других поменутих активности, као што су занати, народна радиност** и др.

1. Извор: Витална статистика, Републички завод за статистику. [↑](#footnote-ref-1)
2. Извор: Национална служба за запошљавање. [↑](#footnote-ref-2)
3. Извор: Агенција за привредне регистре. [↑](#footnote-ref-3)
4. Извор: подаци Управе за аграрна плаћања, на дан 10.02.2020. године. [↑](#footnote-ref-4)
5. Према Попису пољопривреде из 2012. године, у општини Бач је било регистровано 1.757 пољопривредних газдинстава која су користила 23.856,64ha пољопривредног земљишта. [↑](#footnote-ref-5)
6. Извор: подаци Управе за аграрна плаћања, на дан 10.02.2020. године. [↑](#footnote-ref-6)
7. Извор: подаци Службе за финансије Општинске управе Бач за период од 01.01.2020. године закључно са 10.11.2020. године. [↑](#footnote-ref-7)