**Бач**

Инфраструктура

# **Становништво**

Пројекције броја становника за општину Бач предвиђају **значајан пад становништва што је кључно за разматрање развојних планова и сагледавање могућих покретачких развојних снага**, али и за планирање могућих мера за спречавање таквог развоја.

Табела 1. Становништво општине Бач: пописни подаци и пописне пројекције

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **2011** | | | **2041** | | | | | |
| процене становништва средином године | | | средња варијанта | | | варијанта нултог миграционог салда | | |
| **укупно** | мушко | женско | **укупно** | мушко | женско | **укупно** | мушко | женско |
| **14.425** | 7.150 | 7.275 | **11.741** | 5.864 | 5.877 | **11.701** | 5.885 | 5.816 |

Извор: Попис становништва 2011. година, Републички завод за статистику.

# **Становање**

Укупан број домаћинстава у општини Бач је 2011. године износио 5.285 док је укупан број станова за становање износио 6.352. Број настањених станова је износио 5.153 од којих је 4.565 било у власништву станара.

Графикон 1. Број изграђених станова на 1.000 становника, општина Бач, за период 2010-2019.

Извор: Републички завод за статистику, ДевИнфо база.

У 2019. години, у општини Бач је изграђено 10 станова просечне површине 97,7m², што износи 0,8 станова на 1.000 становника чиме се Бач сврстава у горњу половину у групи локалних самоуправа са којима смо Бач поредили у овој анализи. У тој групи се налазе локалне самоуправе које припадају III категорији развијености са бројем становника између 10.000 и 20.000.

Графикон 2. Број изграђених станова на 1.000 становника, у панелу локалних самоуправа, у 2019.

Извор: Републички завод за статистику, ДевИнфо база.

# **Снабдевање водом за пиће**

Према претходном развојном планском документу општине Бач, **снабдевање водом највишег квалитета оствариће се развојем регионалног система водоснабдевања (Бачки регионални систем)**, из којег ће се водом снабдевати становништво насеља општине Бач, као и само они технолошки процеси у којима је неопходна вода највишег квалитета. Дугорочно посматрано, решење водоснабдевања треба тражити у формирању централног постројења за комплетан третман воде, са базирањем на ресурс подземних вода и/или речне воде Дунава и изградњи магистралних повезаних цевовода до свих насеља општине.

До тада, даљи развој водоснабдевања развијаће се у правцу који је сада у функцији, уз повећање броја црпних бушотина на постојећим или новим извориштима, са изградњом појединачних уређаја за дотеривање квалитета воде по утврђеним критеријумима. Организовано снабдевање водом за пиће путем водоводних система, на територији општине изводи се у свих 6 насељених места. Обезбеђење воде за пиће врши се каптирањем подземних вода основног водоносног комплекса. Свако насељено место (Бач, Вајска, Бођани, Плавна, Селенча и Бачко Ново Село) има свој локални водовод, уз чињеницу да је њихов рад под надлежношћу ЈКП Тврђава из Бача. Подземне воде захватају се са бушених бунара, и то: у градском насељу Бач, са изворишта Чаир, са четири активна бунара; у насељу Вајска, са изворишта које чине два активна бунара; у насељу Бођани, са изворишта које чине два активна бунара; у насељу Плавна, са изворишта које има два активна бунара; у насељу Бачко Ново Село, са изворишта које има три активна бунара; у насељу Селенча, са изворишта које има три активна бунара. Квалитет подземних вода најчешће не задовољава нормативе воде за пиће (повећан садржај гасова као што су сумпорводоника и метана, органских материја, хлорида и амонијум јона), те се директно на изворишту врши прерада, поправак квалитета сирове воде. Сва насељена места су покривена водоводном мрежом у укупној дужини од око 101km, од чега је око 16km под азбестно цементним цевима. Снабдевање свих насеља водом за пиће тренутно је задовољавајуће. Дистрибутивне уличне мреже су добро развијене, са капацитетима који могу да издрже притисак потенцијално нових корисника.

У општини Бач је испоручено око 40m3 воде за пиће по глави становника[[1]](#footnote-1) у 2018. години, а проценат домаћинстава прикључених на водоводну мрежу је износио готово 100%. Количина од 40m3 је друга најмања у Јужнобачкој области. У анализи коју је радио Институт за јавно здравље наводи се да је анализа квалитета воде у водоводу у општини Бач у 2019. години показала физичко-хемијске неисправности у 100% узорака и микробиолошке неисправности у 72,7 % узорака.[[2]](#footnote-2)

Графикон 3. Проценат прикључених домаћинстава на водоводну мрежу у општини Бач, за период 2011-2019.

Извор: Републички завод за статистику, ДевИнфо база.

Графикон 4. Проценат прикључених домаћинстава на водоводну мрежу у панелу локалних самоуправа, у 2019.

Извор: Републички завод за статистику, ДевИнфо база.

За функцију 630 се издваја износ буџетских средстава који се у анализираном периоду кретао испод 4%. У Одлуци о буџету за 2021. годину нису издвојена средства која су опредељена за ову функцију.

Графикон 5. Расходи буџета за водоснабдевање (% укупних расхода буџета), за период 2015-2020.

Извор: Општина Бач.

# **Путна инфраструктура**

Према претходном развојном планском документу општине Бач будући концепт **друмског саобраћаја** на простору општине је замишљен као систем саобраћајних капацитета различитог хијерархијског нивоа који ће омогућити задовољење свих потенцијалних захтева, високог комфора, доступности и високог нивоа интернасељског повезивања уз омогућавање оптималног опслуживања атара сировинског залеђа, као значајног извора привредних активности у Бачу. Kонцепт развоја саобраћајне друмске инфраструктуре на простору општине Бач предвиђа активности на путном правцу државног пута Ia реда број 12, као и активности на изградњи и реконструкцији појединих делова постојеће регионалне мреже. Операционализација концепцијских опредељења подразумева активности на установљењу нове трасе основног путног правца државног пута број 112 IIa реда.

Укупна дужина путева у општини Бач износила је 92km у 2019. години, а густина путева је износила 0,3 km/km2.

Табела 2. Дужина путева у km у општини Бач, за 2019.

|  |  |
| --- | --- |
|  | Дужина пута km |
| Савремени коловоз | 91,9 |
| Државни путеви I реда | 8,1 |
| *од тога савремени коловоз* | *8,1* |
| Државни путеви II реда | 23,2 |
| *од тога савремени коловоз* | *23,2* |
| Општински путеви | 60,7 |
| *од тога савремени коловоз* | *60,7* |
| Укупно | **91,9** |

Извор: *Општине и региони у Републици Србији 2020,* Републички завод за статистику.

Графикон 6. Густина путева на територији општине Бач, за период 2011-2019.

Извор: Републички завод за статистику, ДевИнфо база.

Густина путева се није значајно мењала на територији општине Бач и **спада у мање густине путева** у панелу локалних самоуправа са којима смо поредили општину Бач по овом показатељу.

Графикон 7. Густина путева у панелу локалних самоуправа, у 2019.

Извор: Републички завод за статистику, ДевИнфо база.

Трошкови одржавања постојеће путне мреже и изградње нових саобраћајница имају велико учешће у укупним буџетским трошковима и кретали су се у анализираном периоду између 5% и 25% (Графикон 8). Велики део издатака у посматраном периоду је опредељен за реконструкцију локалног пута Л7.

Графикон 8. Расходи буџета за друмски саобраћај (% укупних расхода буџета), за период 2015-2020.

Извор: Општина Бач.

# **Снабдевање електричном енергијом**

Снабдевање електричном енергијом потрошача на простору општине Бач изведено је путем преносне средњенапонске (20 kV) електроенергетске мреже у дужини од око 132,6km и нисконапонске (0,4 kV) електроенергетске мреже у укупној дужини од око 107,8km са припадајућим трафостаницама (20/0,4 kV). Изграђено је укупно 95 трафостаница на посматраној територији, укупне снаге 26,98 МW.

Насеље Бач се напаја преко 20 kV извода ''Веза Бач 2'' и ''Веза Бач 1'', а постоји веза за напајање преко 20 kV извода ''Вајска''. Насеље Вајска се напаја преко 20 kV извода ''Вајска'', а постоји веза за напајање преко 20 kV извода ''Дероње'', ''Веза Бач 1'' и ''Каравуково''. Насеље Бођани се напаја преко 20 kV извода „Вајска“, а постоји веза за напајање преко 20 kV извода ''Дероње'', ''Веза Бач 1'' и ''Каравуково''. Насељено место Плавна се напаја преко 20 kV извода ''Веза Бач 1'', а постоји веза за напајање преко 20 kV извода ''Вајска''. Насеље Селенча се напаја преко 20 kV извода ''Веза Бач 2'', а постоји веза за напајање преко 20 kV извода ''Веза Бач 1''. Насеље Бачко Ново Село се напаја преко 20 kV извода ''Веза Бач 1'', а постоји веза за напајање преко 20 kV извода ''Вајска''.

**Постојећи електроенергетски капацитети су под константним притиском растуће потрошње.** Примарна и секундарна мрежа доста добро покривају простор општине (нисконапонска мрежа је доступна у свим насељеним местима). Проблем представљају незадовољавајући капацитети и техничке карактеристике водова и дистрибутивних трафостаница.

# **Потрошња енергије у јавном сектору**

**Општина Бач нема законску обавезу успостављања система енергетског менаџмента.**

На основу података о јавним набавкама могуће је делимично реконструисати биланс потрошње електричне енергије у јавном сектору у општини Бач.

Табела 3. Биланс електричне енергије јавног сектора у општини Бач

|  |  |
| --- | --- |
|  | Укупна потрошња KWh |
| Јавни објекти | 168.000 |
| Јавна расвета | 750.000 |

Извор: извештај о јавним набавкама

Године 2014, рађена је енергетска процена општине Бач. Том приликом је установљено да су 100% сијалица у систему јавне расвете натријумски извори високог притиска. Ова врста извора спада у ефикасне изворе и по својој ефикасности конкурише ЛЕД изворима иако по неким другим параметрима заостаје за њима.

Године 2019, планирано је и буџетирано проширење система јавне расвете на радну зону у Бачу које је у програмском буџету обухваћено у програму 17.

Према Одлуци о буџету општине Бач за 2021. годину општина не планира капиталне инвестиције у овој области.

Графикон 9. Трошкови буџета за јавно осветљење (% укупних расхода буџета), за период 2015-2020.

Извор: Општина Бач.

# **Грејање становништва**

Табела 3. Начин грејања становништва општине Бач, у 2011.

|  |  |  |
| --- | --- | --- |
|  | Број | Удео |
| Станови (настањени) | **5.153** | **100%** |
| Етажно (укупно) | 901 | 17% |
| *Угаљ* | *622* | *12%* |
| *Дрво* | *673* | *13%* |
| *Струја* | *40* | *1%* |
| *Друго* | *39* | *1%* |
| Без радијатора (укупно) | 4.313 | 75% |
| *Угаљ* | *947* | *16%* |
| *Дрво* | *4.104* | *71%* |
| *Струја* | *159* | *3%* |
| *Друго* |  | *0%* |

Извор: Попис становништва 2011. година, Републички завод за статистику; калкулација аутора.

Према пописним подацима велики број домаћинстава у општини Бач је користио индивидуалне уређаје за грејање. Чак 78% домаћинстава је користило индивидуалне уређаје за грејање на дрва што указује на врло вероватну ниску ефикасност и високе специфичне емисије загађујућих материја.

# **Енергетско сиромаштво и енергетски угрожени купци**

Увидом у базу енергетски угрожених купаца коју води Министарство рударства и енергетике, просечан број домаћинстава која су у периоду 2017-2019. године били корисници ове подршке био је мањи од 100. Општина може да размотри да ли је приступ коришћењу ове услуге довољно једноставан за све кориснике и да изнађе начин да повећа приступ овој подршци.

1. Извор: Калкулација аутора на бази података из публикације „*Општине и региони у Републици Србији 2020*„,Републичку завод за статистику. [↑](#footnote-ref-1)
2. Извор: „*Извештај о здравственој исправности воде за пиће јавних водовода и водних објеката у Републици Србији за 2019. годину*“, Институт за јавно здравље Србије „Др Милан Јовановић Батут” (линк [>>](https://www.batut.org.rs/download/izvestaji/Izvestaj%20vode%20za%20pice%202019.pdf)). [↑](#footnote-ref-2)