**Бач**

Економска и развојна политика и тржиште рада

**Према степену развијености општина Бач спада у III групу (60% - 80% републичког просека) јединица локалне самоуправе.****[[1]](#footnote-2)**

**Становништво општине се већински бави пољопривредом.** Економски развој се заснива на коришћењу компаративних предности општине, а то је сировинска основа за производњу здраве хране и уједно представља највећи потенцијал општине Бач. **Осим прехрамбене производње, претежне делатности су: трговина, угоститељство, занатство и грађевинарство**.

Један од основних параметара конкурентности привреде јесте повезаност са тржиштем и може се посматрати и кроз развијеност и повезаност саобраћајног система. Коридор VII - река Дунав са приступом Црном и Северном мору, преко канала Рајна-Мајна-Дунав, који пролази кроз општину, до сада није имао већег утицаја на развој привреде и туризма, али би у наредном периоду ове околности могле и требало да се измене.

Вредности и потенцијали овог простора (природна и културна добра, туристички локалитети и сл.) за сада су недовољно афирмисани и нису довољно препознати као туристичка дестинација из разних разлога, пре свега због недовољне развијености саме туристичке понуде и недостатка адекватног маркетинга.

Иако, туристичка делатност у прошлом периоду није имала значајније учешће у привредном развоју општине, локална заједница је свесна бројних компаративних предности и потребе да диверсификује привреду, а посебно развије туристичку понуду и омогући додатно запошљавање становништва.

# **Структура привреде и предузетничка клима**

**Предузетничка клима у општини је испод просека Републике.** Укупан број привредних субјеката, према подацима Агенције за привредне регистре[[2]](#footnote-3), који су током 2020. године пословала на територији општине Бач износи 475, од чега 131 привредно друштво и 344 предузетника. Податак о заступљености жена у власничкој структури привредних субјеката на територији општине не постоји. Број активних привредних друштава на 1.000 становника износи 9 што је скоро упола мање од републичког просека (просек РС је 17 привредних друштава на 1.000 становника), и знатно ниже од нивоа просека Јужнобачке области који износи 21 привредних друштава на 1.000 становника. Број предузетничких радњи на 1.000 становника износи 26, што је за 34% испод просека Републике (просек РС је 39 предузетничких радњи је на 1000 становника), односно 41% ниже од просека области који износи 44 предузетника на 1.000 становника.

**Број привредних субјеката је у благом опадању**. У последњих пет година број привредних друштава и број предузетника су бележили благ тренд смањења. Преглед броја привредних друштава и предузетника дат је у Табели 1.

Табела 1. Број привредних друштава и предузетника у општини Бач

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 2011 | 2012 | 2013 | 2014 | 2015 | 2016 | 2017 | 2018 | 2019 |
| Број привредних друштава | 126 | 127 | 132 | 138 | 135 | 138 | 135 | 143 | 127 |
| Број предузетника | 400 | 380 | 376 | 367 | 382 | 349 | 341 | 343 | 338 |

Извор: Аналитички сервис, Републички секретаријат за јавне политике (линк [>>](https://rsjp.gov.rs/cir/analiticki-servis/)).

Графикон 1. Број привредних друштава и предузетника у општини Бач

Извор: Регистар мера и подстицаја привредног развоја, Агенција за привредне регистре (линк [>>](https://pretraga2.apr.gov.rs/APRMapePodsticaja/)).

**Нето ефекат оснивања нових привредних друштава[[3]](#footnote-4) осцилира у претходних десет година.** Нето ефекат оснивања нових привредних друштава у 2019. години износи 0,3, и значи да се на 10 угашених предузећа отворе 6 нових привредних друштава, што је на нивоу Јужнобачке области (0,3).[[4]](#footnote-5) Нето ефекат оснивања нових привредних друштава у периоду 2011-2019, приказан је на Графикону 2.

Графикон 2. Нето ефекат оснивања нових привредних друштава у општини Бач

Извор: Аналитички сервис, Републички секретаријат за јавне политике (линк [>>](https://rsjp.gov.rs/cir/analiticki-servis/)).

**Нето ефекат оснивања** **нових предузетника је релативно стабилан и благо осцилира око 1 у претходних десет година.** Нето ефекат оснивања нових предузетничких радњи је повољнији, и у 2019. години износи 0,9, што значи да се на сваких 10 затворених радњи отвори 9 нових, али је исти нижи него на нивоу области (1,54) и просека Републике (1,72). Вредност овог индикатора у претходној деценији приказана је на Графикону 3.[[5]](#footnote-6)

Графикон 3. Нето ефекат оснивања нових предузетника у општини Бач

Извор: Аналитички сервис, Републички секретаријат за јавне политике (линк [>>](https://rsjp.gov.rs/cir/analiticki-servis/)).

**Укупан број регистрованих запослених према општини рада је имао тенденцију благог смањења у последњих 5 година[[6]](#footnote-7).** Укупан број запослених је опадао од 2011. до 2014. године, док је у 2015. години забележио значајан раст (34,1%)[[7]](#footnote-8). Од 2016. број запослених је бележено међугодишње смањење (осим у 2018. години) (видети Табелу 2). У 2019. години, укупан број регистрованих запослених према општини рада је износио 2.628, што представља смањење од 3,3% у односу на 2018. годину.

Табела 2. Број регистрованих запослених према општини рада, за период 2011-2019.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 2011 | 2012 | 2013 | 2014 | 2015 | 2016 | 2017 | 2018 | 2019 |
| Број регистрованих запослених | 2.305 | 2.245 | 2.174 | 2.085 | 2.796 | 2.709 | 2.619 | 2.719 | 2.628 |

Извор: Републички завод за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)).

**Број запослених у привредним друштвима чини око 65% укупно запослених на територији општине, у периоду од 2016. до 2019. године.**[[8]](#footnote-9) Број запослених у привредним друштвима има тенденцију пада у периоду од 2016. до 2019. године (изузев 2018. године) и кумулативно је забележио раст од 1,9%, захваљујући повећању у 2018. години. Истовремено је забележен и пад број активних привредних друштава на годишњем нивоу (изузев 2018), у укупном износу од 8,0%.[[9]](#footnote-10) На основу података Агенције за привредне регистре (приказаних у Табели 3, а који обухватају привредна друштва која су поднела финансијске извештаје), обим пословних прихода привредних друштава по запосленом у 2019. години износи 8.856.248 РСД. Истовремено, АПР подаци показују да од укупног броја привредних друштава са територије општине Бач, 23% послује са губитком, од чега већина са губитком изнад висине капитала, а што је незнатно испод нивоа просека Републике где 24% привредних друштава послује са губитком изнад висине капитала, и што је уједно и просек Јужнобачке области којој припада општина Бач.

Табела 3. Пословање привредних друштава која су предали финансијске извештаје АПР-у, на територији општине Бач

|  |  |  |  |  |
| --- | --- | --- | --- | --- |
|  | 2017 | 2018 | 2019 | 2020 |
| Број привредних друштава | 115 | 120 | 118 | 116 |
| Број запослених | 1.007 | 1.037 | 1.015 | 1.036 |
| Пословни приходи\* | 8.277.588 | 8.975.352 | 8.989.092 | 9.163.486 |
| Нето добитак\* | 246.051 | 269.665 | 300.252 | 448.308 |
| Број привредних друштава са нето добитком | 64 | 66 | 68 | 66 |
| Нето губитак\* | 42.958 | 300.661 | 153.923 | 47.404 |
| Број привредних друштава са нето губитком | 30 | 34 | 27 | 28 |
| Укупна средства\* | 7.925.124 | 10.023.244 | 10.858.194 | 11.564.663 |
| Капитал\* | 3.095.065 | 5.667.004 | 6.267.406 | 6.690.152 |
| Губитак\* | 1.787.411 | 1.061.461 | 987.256 | 909.124 |
| Број привредних друштава са губитком изнад висине капитала | 25 | 28 | 21 | 22 |

Напомена: у хиљадама РСД

Извор: Регистар мера и подстицаја привредног развоја, Агенција за привредне регистре (линк [>>](https://pretraga2.apr.gov.rs/APRMapePodsticaja/)).

Графикон 4. Финансијске перформансе привредних друштава која су предали финансијске извештаје АПР-у, за период 2017-2020.

Напомена: у хиљадама РСД

Извор: Регистар мера и подстицаја привредног развоја, Агенција за привредне регистре (линк [>>](https://pretraga2.apr.gov.rs/APRMapePodsticaja/)).

**Број предузетника, као и број запослених код њих је благом паду од 2016. године.** На основу података Агенције за привредне регистре (приказаних у Табели 4, а који обухватају предузетнике који су поднели финансијске извештаје), просечан број запослених код предузетника у 2019. години је мали и износи само 1,2 лица, односно односи се на самог предузетника. Према истим подацима, пословни приход по запосленом у предузетничком сектору износи 5.188.631 РСД у 2019. години, што је мање за око 41% него код привредних друштава. Треба напоменути да је изменом Закона о порезу на доходак грађана 2019. године, велики број предузетника са територије општине Бач почео да води двојно књиговодство, а самим тим и да се евидентирају њихови финансијски извештаји.

Табела 4. Пословање предузетника који су предали финансијске извештаје АПР-у, на територији општине Бач

|  |  |  |  |  |
| --- | --- | --- | --- | --- |
|  | 2017 | 2018 | 2019 | 2020 |
| Број предузетника | 1 | 1 | 226 | 227 |
| Број запослених |  | 1 | 271 | 304 |
| Пословни приходи\* | 816 | 1.020 | 1.406.119 | 1.592.928 |
| Нето добитак | 160 | 235 | 42.264 | 47.255 |
| Број предузетника са нето добитком | 1 | 1 | 171 | 138 |
| Нето губитак\* |  |  | 7.342 | 13.245 |
| Број предузетника са нето губитком |  |  | 36 | 66 |
| Укупна средства\* | 299 | 737 | 632.773 | 725.378 |
| Капитал\* | 212 | 395 | 323.047 | 358.174 |
| Губитак\* |  |  | 11.979 | 22.309 |
| Број предузетника са губитком изнад висине капитала |  |  | 29 | 45 |

Напомена: у хиљадама РСД

Извор: Регистар мера и подстицаја привредног развоја, Агенција за привредне регистре (линк [>>](https://pretraga2.apr.gov.rs/APRMapePodsticaja/)).

Графикон 5. Финансијске перформансе предузетника који су предали финансијске извештаје АПР-у, за период 2017-2020.

Напомена: у хиљадама РСД

Извор: Регистар мера и подстицаја привредног развоја, Агенција за привредне регистре (линк [>>](https://pretraga2.apr.gov.rs/APRMapePodsticaja/)).

**Просечна остварена зарада без пореза и доприноса на територији општине Бач бележи стални раст последњих година, и остварила је кумулативно повећање од 39% у последње три године.** Просечна остварена зарада без пореза и доприноса у 2017. години износила је од 33.007 РСД, и достигла је износ од 45.854 РСД у 2020, односно забележила је кумулативни раст од 38,9% у последње три године. Али, и поред раста, просечна зарада на нивоу општине, значајно је нижа од окружења, односно Јужнобачке области, као и од просека Републике.[[10]](#footnote-11)

Графикон 6. Просечна зарада без пореза и доприноса на нивоу општине Бач

Извор: Републички завод за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)).

# **Остварене инвестиције у нова основна средства**

**Укупни износ остварених инвестиција на територији општине Бач[[11]](#footnote-12) у 2019. години износио је 847.003.000 РСД, што је на нивоу општина истог степена развијености у Јужнобачкој области.** Највећи износ инвестиција односи се на одржавање нивоа постојећих капацитета, а значајне су и инвестиције у реконструкцију, модернизацију, доградњу и проширење постојећих капацитета. Разврстано по делатностима, највеће инвестиције у 2019. години остварила је прерађивачка индустрија, око 74% укупно инвестираних средстава. Затим следи улагање државне управе са око 19%, као и пољопривреда, шумарство и рибарство и трговина на велико и мало и поправка моторних возила са по скоро 3%. Остварене инвестиције по делатностима у периоду од 2017-2019. дате су на Графикону 7.[[12]](#footnote-13) Инвестициона улагања у 2019. години су више него удвостручена у односу на претходни период и томе су доминантно допринела значајно већа улагања у прерађивачкој индустрији. Укупна улагања по глави становника износе 64.760 РСД, што је скоро 4 пута мање од просека области који износи 249.209 РСД.

Табела 5. Остварене инвестиције у нова основна средства, по карактеру изградње и техничкој структури у 2019. години – Јужнобачка област (у милионима РСД)

| **Област** *Град* – општина | **Укупно** | Карактер изградње | | | Техничка структура | | | |
| --- | --- | --- | --- | --- | --- | --- | --- | --- |
| нови капаците-ти | реконстр,модерн, доградња и проши-рење | одржавање нивоа постојећ. капаци-тета | грађевин-ски радови | опрема с монтажом | | остало |
| домаћа  опрема | увозна  опрема |
| **Јужнобачка област** | **154.218,1** | **100.400,0** | **24.203,5** | **29.614,6** | **116.010,1** | **18.914,8** | **15.882,6** | **3.410,6** |
| *Град Нови Сад* | ***135.178,8*** | *95.915,5* | *15.634,0* | *23.629,4* | *111.141,2* | *14.184,2* | *7.011,1* | *2.842,2* |
| **Бач** | **847,0** | **28,3** | **189,8** | **629,0** | **744,3** | **101,1** | **1,1** | **0,6** |
| Бачка Паланка | **4.515,6** | 2.022,9 | 1.654,2 | 838,5 | 1.420,1 | 1.734,5 | 1.242,3 | 118,6 |
| Бачки Петровац | **543,7** | 100,7 | 294,5 | 148,5 | 263,2 | 185,9 | 87,6 | 7,0 |
| Беочин | **6.605,1** | 132,3 | 5.246,5 | 1.226,2 | 74,5 | 350,0 | 6.178,9 | 1,6 |
| Бечеј | **2.772,5** | 820,5 | 313,6 | 1.638,4 | 1.115,5 | 963,9 | 570,9 | 122,1 |
| Врбас | **1.533,2** | 468,5 | 404,8 | 659,9 | 406,6 | 499,9 | 537,9 | 88,8 |
| Жабаљ | **536,5** | 419,1 | 11,5 | 105,8 | 141,6 | 84,2 | 99,3 | 211,3 |
| Србобран | **195,1** | 42,0 | 47,9 | 105,2 | 77,8 | 68,4 | 38,5 | 10,4 |
| Сремски Карловци | **73,5** | 33,4 | 37,3 | 2,8 | 66,6 | 3,4 | - | 3,5 |
| Темерин | **1.118,7** | 412,7 | 99,5 | 606,5 | 459,2 | 555,6 | 101,3 | 2,7 |
| Тител | **298,4** | 4,1 | 269,9 | 24,4 | 99,2 | 183,8 | 13,8 | 1,7 |

Извор: *Општине и региони у Републици Србији 2020,* Републички завод за статистику

Графикон 7. Остварене инвестиције по делатностима у општини Бач, за период 2017-2019. године (у хиљадама РСД)

**Јединица локалне самоуправе је највећи корисник подстицаја регионалног развоја.** Према подацима Агенције за привредне регистре[[13]](#footnote-14), у 2019. јединица локалне самоуправе је највећи корисник подстицаја регионалног развоја (готово половине подстицаја). Потом следе пољопривредна газдинства, предузетници и привредна друштва (и то највише микро, мала и средња привредна друштва) (видети Графикон 8).

Графикон 8. Укупни подстицаји регионалног развоја према врсти корисника у општини Бач, за период 2017-2019. године (у хиљадама РСД)

Извор: Регистар мера и подстицаја привредног развоја, Агенција за привредне регистре (линк [>>](https://pretraga2.apr.gov.rs/APRMapePodsticaja/)).

**Највећи део подстицаја се односи на подстицање саобраћајне инфраструктуре и пољопривреде, при чему се у највећој мери користе бесповратна финансијска подршка и бесповратне субвенције,** а највећи реализатори ових подстицајних средстава јесу Управа за капитална улагања АП Војводине, Министарство финансија и Фонд за развој РС[[14]](#footnote-15). Детаљнији подаци о подстицајима према намени су дати у Табели 6, док су на Графикону 9 приказани детаљнији подаци према врсти финансијског подстицаја.

Табела 6. Подстицаји регионалног развоја према намени на територији општине Бач (у хиљадама РСД)

|  |  |  |  |  |
| --- | --- | --- | --- | --- |
|  | 2017 | 2018 | 2019 | 2020 |
| Подстицање запошљавања | 25.860 | 11.960 | 13.882 | 12.445 |
| Кадровски и људски ресурси |  |  |  | 700 |
| Подстицање извоза | 71.748 | 88.018 | 56.286 | 3.546 |
| Подстицање производње | 26.443 | 33.507 | 15.895 | 17.415 |
| Подстицање пољопривреде | 63.401 | 94.941 | 90.894 | 100.998 |
| Научно-истраживачки рад и развој | 901 | 818 | 984 | 648 |
| Просторно планирање и високоградња | 750 |  |  |  |
| Саобраћајна инфраструктура | 5.137 | 152.588 | 86.929 | 152.771 |
| Комунална инфраструктура | 10.880 | -87 | 1.000 |  |
| Енергетска инфраструктура | 3.394 | 1.005 |  |  |
| Инфраструктура-друго |  |  | 4.563 | 443 |
| Образовање, наука, култура и спорт | 3.474 | 8.277 |  | 400 |
| Изградња и јачање институција | 350 | 250 | 450 |  |
| Друге намене | 6.793 | 3.577 | 800 | 40.500 |
| Укупно | **219.131** | **394.853** | **271.683** | **329.866** |

Извор: Регистар мера и подстицаја привредног развоја, Агенција за привредне регистре (линк [>>](https://pretraga2.apr.gov.rs/APRMapePodsticaja/)).

Графикон 9. Укупни подстицаји регионалног развоја према врсти финансијског подстицаја у општини Бач, за период 2017-2019. године (у хиљадама РСД)

Извор: Регистар мера и подстицаја привредног развоја, Агенција за привредне регистре (линк [>>](https://pretraga2.apr.gov.rs/APRMapePodsticaja/)).

# **Тржиште рада**

**Стопа запослености у 2019. години у општини Бач износи 23,0%[[15]](#footnote-16), и значајно је испод стопе запослености на нивоу Републике (49,0%), и циљане вредности у Стратегији Европа 2020. која износи мин 75%.**

Табела 7. Запосленост и незапосленост, за период 2017-2020.

|  |  |  |  |  |
| --- | --- | --- | --- | --- |
|  | 2017 | 2018 | 2019 | 2020 |
| Број запослених према општини рада | 2.619 | 2.719 | 2.628 | 2.638 |
| Број запослених према општини пребивалишта | 3.064 | 3.160 | 3.180 | 3.227 |
| Број незапослених | 1.715 | 1.503 | 1.359 | 1.196 |
| Просечна нето зарада (у РСД) | 33.007 | 38.236 | 41.795 | 45.854 |

Извор: ДевИнфо база, Републички завод за статистику (линк [>>](http://devinfo.stat.gov.rs/diSrbija/diHome.aspx)); Аналитички сервис, Републички секретаријат за јавне политике (линк [>>](https://rsjp.gov.rs/cir/analiticki-servis/)).

**Укупан број регистрованих запослених према општини рада у 2019. години на територији општине Бач износи 2.628.**[[16]](#footnote-17) Од тога, око 66% су запослени у правним лицима (привредна друштва, установе, задруге и друге организације), 487 лица која су предузетници или лица која су запослена код њих (19%), и око 15% регистровани индивидуални пољопривредници.

**Укупна регистрована запосленост према општини рада у претходних пет година осцилира.** Према подацима Републичког завода за статистику, укупан број регистрованих запослених према општини рада је бележио међугодишњи пад у 2016. и 2017. и 2019. години (респективно 3,1%, 3,3% и 3,3%), док је само у 2018. години забележио раст од 3,8%, те је на крају 2019. години на територији општине Бач било 2.628 регистрованих запослених. Посматрајући према врсти привредног субјекта, број запослених је осцилирао код привредних друштава и предузетника, док се код регистрованих пољопривредних домаћинстава константно смањивао (видети Графикон 10).

Графикон 10. Регистрована запосленост у општини Бач, за период 2015-2019. године

Извор: Публикације „*Општине и региони у Републици Србији*“ за 2016, 2017, 2018, 2019. и 2020. годину, Републички завод за статистику.

**Број регистрованих запослених са пребивалиштем у општини Бач растао је у последњих пет година, и у 2020. је достигао 3.227 лица.[[17]](#footnote-18)** Број регистрованих запослених који имају пребивалиште у општини Бач је бележио константан међугодишњи раст од 2016. до 2020. године, и у посматраном периоду остварен је кумулативни раст од 7,3%.

**Учешће жена у укупном броју запослених се константно повећава, али је и даље ниже него на нивоу области и Републике.** Учешће жена у укупном броју запослених се у петогодишњем периоду повећавало, са 38,2% у 2016. години на нивоу од 40,5% до 2020. године. Током посматраног периода, учешће жена у укупном броју запослених на територији општине било је ниже него на нивоу Јужнобачке области (48,1% у 2020) и Републике (45,9% у 2020).[[18]](#footnote-19)

**Број регистрованих запослених са пребивалиштем у општини Бач у односу на број становника бележи раст у периоду 2016-2020. године.** Раст овог показатеља је вођен, с једне стране, повећањем броја запослених са пребивалиштем у општини Бач, и с друге стране, смањењем броја становника на територији општине.[[19]](#footnote-20) Учешће регистроване запослености у укупном становништву је приказано на Графикону 11.

Графикон 11. Регистровани запослени према месту пребивалишта у односу на укупан број становника, за период 2016-2020.

Извор: Републички завод за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)).

**У 2019. години, према подацима Републичког завода за статистику, највише запослених је у прерађивачкој индустрији (21%) и трговини на велико и мало и поправци моторних возила (19%).** Друге делатности које запошљавају значајнији број запослених јесу пољопривреда, шумарство и рибарство, образовање, грађевинарство и државна управа и обавезно социјално осигурање (видети Табелу 8).

Табела 8. Структура регистроване запослености према општини рада (правна лица и предузетници, лица која самостално обављају делатност и запослени код њих) по секторима делатности у општини Бач, за период 2016-2019. године

|  |  |  |  |  |
| --- | --- | --- | --- | --- |
|  | 2016 | 2017 | 2018 | 2019 |
| Пољопривреда, шумарство и рибарство | 267 | 184 | 230 | 225 |
| Рударство | 2 | 2 | 2 | 1 |
| Прерађивачка индустрија | 430 | 454 | 494 | 466 |
| Снабдевање електричном енергијом, гасом и паром | - | - | - | - |
| Снабдевање водом и управљање отпадним водама | 86 | 96 | 86 | 78 |
| Грађевинарство | 174 | 170 | 170 | 173 |
| Трговина на велико и мало и поправка моторних возила | 391 | 391 | 438 | 422 |
| Саобраћај и складиштење | 88 | 85 | 88 | 88 |
| Услуге смештаја и исхране | 91 | 98 | 100 | 105 |
| Информисање и комуникације | 10 | 10 | 14 | 21 |
| Финансијске делатности и делатност осигурања | 20 | 21 | 26 | 22 |
| Пословање некретнинама | - | - | 1 | - |
| Стручне, научне, иновационе и техничке делатности | 38 | 40 | 40 | 39 |
| Административне и помоћне услужне делатности | 81 | 68 | 65 | 50 |
| Државна управа и обавезно соц. осигурање | 151 | 158 | 167 | 158 |
| Образовање | 212 | 208 | 204 | 187 |
| Здравствена и социјална заштита | 109 | 105 | 109 | 129 |
| Уметност, забава и рекреација | 12 | 13 | 16 | 24 |
| Остале услужне делатности | 43 | 38 | 39 | 36 |
| Укупно | **2.204** | **2.143** | **2.288** | **2.225** |

Извор: Публикације „*Општине и региони у Републици Србији*“ за 2018, 2019. и 2020. годину, Републички завод за статистику.

Учешће активног становништва, према попису из 2011. године, износи 39,6% (5.705 лица), док **неактивно становништво износи** 8.700 лица или **60,4% од укупног броја становника општине** а у чијој структури највећи је број пензионера (33%) и лица која обављају кућне послове у свом домаћинству (24%) (Табела 9). Од укупног броја незапослених, према попису из 2011. године, 420 лица, односно 7,3% укупног броја активног становништва први пут тражи посао, односно 34% од укупног броја незапослених лица.

Табела 9. Становништво према економској активности на територији општине Бач, по попису из 2011. године

|  |  |
| --- | --- |
|  | 2011 |
| *1. Активно становништво* | ***5.705*** |
| 1.1. Запослени | 4.470 |
| 1.2. Незапослени | 1.235 |
| 1.2.1. Некад радили | 815 |
| 1.2.2. Траже први посао | 420 |
| *2. Неактивно становништво* | ***8.700*** |
| 2.1. Деца млађа од 15 година | 1.984 |
| 2.2. Пензионери | 2.934 |
| 2.3. Лица са приходима од имовине | 94 |
| 2.4. Ученици / студенти | 919 |
| 2.5. Лица која обављају само кућне послове у свом домаћинству (домаћице) | 2.170 |
| 2.6. Остало | 605 |
| Укупно становништво | **14.405** |

Извор: *Општине и региони у Републици Србији 2020,* Републички завод за статистику.

**Број незапослених лица се смањује из године у годину на територији општине Бач.** Према подацима Националне службе за запошљавање укупан број незапослених лица на крају 2020. године износио је 1.196. У последњих пет година број незапослених се константно смањивао, и у односу на 2016. годину забележено је смањење од 27,3%. Број незапослених на 1.000 становника износи 104 лица у 2019. години, и знатно се смањио у последњих пет година (за 11,9% у односу на 2015).

Табела 10. Структура незапослених лица према степену стручне спреме

|  |  |  |  |  |
| --- | --- | --- | --- | --- |
|  | 2017 | 2018 | 2019 | 2020 |
| Неквалификовани | 713 | 608 | 565 | 497 |
| Нижа стручна спрема и полуквалификовани | 115 | 97 | 86 | 84 |
| Квалификовани | 446 | 414 | 339 | 284 |
| Средња стручна спрема | 362 | 347 | 297 | 262 |
| Висококвалификовани | 13 | 13 | 15 | 12 |
| Виша стручна спрема | 12 | 10 | 9 | 7 |
| Висока стручна спрема | 54 | 49 | 48 | 52 |
| Укупно | **1.715** | **1.538** | **1.359** | **1.196** |

Извор: Регистар мера и подстицаја привредног развоја, Агенција за привредне регистре (линк [>>](https://pretraga2.apr.gov.rs/APRMapePodsticaja/)).

**Међу незапосленим лицима у 2019. подједнако су доминантно заступљена лица без квалификација и она са средњим образовањем.** Незапослена лица са средњим образовањем у последњих пет година чине око 50% незапослених, што је на нивоу просека за Јужнобачку област (око 50%), и нешто ниже од просека Републике (око 51%). Незапослени без квалификација у послењних пет година чине око 45% укупних незапослених, што је више од просека Јужнобачке области (око 38%), и просека Републике (око 36%).[[20]](#footnote-21) Мером преквалификације/доквалификације може се утицати на смањење ове групе.

**Укупан број незапослених жена се смањује, ипак стопа незапослених жена у укупном броју незапослених расте, што упућује да се релативни положај жена на тржишту рада погоршава.** Наиме укупан број незапослених жена од 2012. бележи тренд смањења (видети Графикон 12), и у 2020. години износи 608 жена. Истовремено, учешће незапослених жена у укупном броју незапослених расте, што упућује да се број незапослених мушкараца брже смањивао него број незапослених жена. У 2020. години, највећи корпус незапослених жена чини категорија становништва старосне доби од 30-54 године (видети Графикон 13).[[21]](#footnote-22)

Графикон 12. Број незапослених према полу на територији општине Бач, за период 2012-2020. године

Извор: Подаци и прорачун на основу података Републичког завода за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)).

Графикон 13. Назапосленост према старосној структури на територији општине Бач, у 2020.

Извор: Републички завод за статистику, профил општине ДевИнфо база.

# **Туризам**

**Туризам у општини Бач није развијен, иако је кроз неколико локалних стратешких докумената у претходном периоду, развој туризма је означен као стратешки циљ.** У Стратегији развоја туризма Републике Србије за период 2016-2025. године, општина Бач је са осталим околним општинама (Сомбор - Апатин - Оџаци - Бач - Бачки Петровац - Бачка Паланка) дефинисан као једна од приоритетних туристичких дестинација у Србији, и то као **Горње Подунавље са бачким каналима**.

**Општина Бач обилује културно историјским споменицима** који представљају доказе бурне историје ових предела. Постоје бројни археолошки локалитети који потврђују човеково присуство и коришћење мочварног терена у континуитету од осам миленијума. Овај предео био је настањен још у периоду млађег неолита, а касније место преплитања разних култура и утицаја.[[22]](#footnote-23)

Својом појавом и значајем свакако се истиче **Тврђава у Бачу**, која представља најзначајније и најбоље очувано средњевековно утврђење на подручју Војводине. Настала је почетком 14. века и током свог постојања више пута је паљена и уништавана, али је одолела свим недаћама и опстала. Археолошка ископавања јасно потврђују да је локалитет на коме се налази средњевековна тврђава са подграђем био насељен у континуитету од праисторије. Тврђава у Бачу је 1948. године добила статус споменика културе.

**Манастир Бођани[[23]](#footnote-24)** удаљен је 15km западно од Бача, у правцу Дунава. Комплекс чине црква, конаци и пратећи економски објекти. Неколико пута је разаран и обнављан, а у доба Ракоцијеве буне је био спаљен до темеља. Овде се чувају и бројни предмети донети из манастира Манасије, а понос манастира је чудотворна икона Богородица Бођанска (једна од шест православних канонизованих икона у свету) која има чудотворне исцелитељске моћи, а нарочито помаже родитељима без деце. Манастир је од изградње, у 15. веку, све до 1991. године био мушки манастир.

**Фрањевачки самостан[[24]](#footnote-25)** – налази се у центру Бача. Kомплекс чини самостански склоп у облику квадрата, са унутрашњим двориштем и црква Узнесења Марије. Будући да већ 300 година фрањевци нису напуштали самостан, очувано је мноштво старих предмета, посуђа, текстила, црквених одела и још мноштво разних ситница, које сведоче о континуитету од средњега века, али можемо слободно рећи и од римског времена (лапидариј у ходнику уз цркву).

У околини Бача налазе се и заштићени специјални резервати природе, шумски екосистеми, где живе неке глобално угрожене врсте.

**Специјални резерват природе Карађорђево** представља очувани ритски комплекс, који се већим делом налази у плавној зони Дунава, на његовом средњем току кроз Србију. Налази се у југозападној Бачкој, у близини села Младеново, на територији општина Бачка Паланка и Бач. За природно добро од великог значаја проглашен је 1997. године, као специјални резерват природе – резерват за одржавање фонда високе дивљачи. Године 2004. уврштен je у списак заштићених подручја зависних од воде и значајних за басен Дунава (ICPDR), а 2007. уврштен је у Мрежу заштићених подручја на Дунаву (*Danube Network Protekted areas*), као једно од пет заштићених подручја на територији Србије. Године 2009. део резервата под називом Букински рит проглашен је подручјем од међународног значаја за птице (IBA). Према Правилнику о критеријумима вредновања и поступку категоризације заштићених подручја Специјални резерват природе Карађорђево сврстава се у I категорију – природно добро од међународног, националног, односно изузетног значаја. Обухвата укупно 4184,24ha. Режим заштите I степена успоставља се на 130,48ha (3,12%), површине под режимом заштите II степена заузимају 1649,52ha (39,42%), док се у режиму заштите III степена налази 2404,24ha (57,46%).[[25]](#footnote-26)

**Приоритетни туристички производи** ове дестинације у складу са Стратегијом развоја туризма РС јесу: наутика; екотуризам; етнотуризам; рурални туризам; културно тематске руте (бициклизам, гастрономија и др.); специјални интереси; манифестације.

Према последње објављеним подацима Републичког завода за статистику[[26]](#footnote-27), у 2019. години, општину Бач је посетило свега 1.151 туриста, од чега 513 домаћих и 638 страних гостију, који су укупно остварили 1.723 ноћења. Просечан број ноћења домаћих туриста износио је 1,4 дана, док страних гостију 1,6 дана. Према подацима локалне туристичке организације, општину Бач је посетило око 10.000 туриста.

Бач има **низак ниво појединаца који раде у угоститељском сектору по глави становника** и износи 0,8 запослених на 1.000 становника, односно 105 укупно.

**Смештајна структура такође није повољна.** Према последње објављеним подацима Министарства трговине, туризма и телекомуникација[[27]](#footnote-28) ниједан објекат није категорисан на територији општине од стране Министарства, за објекте за које је Министарство за послове туризма надлежно. На територији општине смештај за туристе нуди више некатегорисаних објеката: салаша, преноћишта и објеката у домаћој радиности са укупно 112 лежаја, од чега 28 категорисаних лежајева.

**Туристичка организација општине Бач** формирана је 2006. године и њена делатност у складу са Законом о туризму јесте промоција и унапређење туризма. С обзиром на дефинисану туристичку дестинацију Стратегијом развоја туризма РС, за даљи развој туризма треба размишљати у правцу међуопштинске сарадње у циљу развоја туристичког производа и развоја туристичке супра и инфраструктуре. Такође, **потребно је израдити Програм развоја туризма у складу са Законом о туризму у циљу развоја туристичког производа, изградње туристичке инфраструктуре**.

# **Организациони аспекти подршке локалном економском развоју**

У складу са Законом о локалној самоуправи ("Сл. гласник РС", бр. 129/2007, 83/2014 - др. закон, 101/2016 - др. закон и 47/2018) и Законом о улагањима ("Сл. гласник РС", бр. 89/2015 и 95/2018), надлежност јединице локалне самоуправе јесте да доноси и реализује програме за подстицање локалног економског развоја, предузима активности за одржавање постојећих и привлачење нових инвестиција и унапређује опште услове пословања, и то преко јединице за локални економски развој и подршку улагањима.

**Општина Бач има успостављену организациону јединицу за локални економски развој, у форми Одељења за привреду и локални економски развој**. Пословима локалног економског развоја баве се 3 запослена.

Општина поседује спремне информације о расположивости локација, расположивост и радне снаге, и сл. Општина је успоставила и географски информациони систем како би се олакшало планирање развоја локалне заједнице и привлачење потенцијалних инвестиција, праћење и усмеравања развоја економске инфраструктуре. Општинско руководство има водећу улогу у привлачењу инвестиција, док запослени у општинској управи пружају административну подршку. Међутим, промоција инвестиционих потенцијала се не реализује плански, већ спорадично и најчешће у сарадњи са републичким институцијама.

**Општина има формиран Привредни Савет, који није функционалан већ се комуникација са привредним сектором одвија непосредно и по потреби.**

Локална самоуправа је значајно унапредила ефикасност пружања услуга привреди, пре свега захваљујући електронској управи и сервисима као што су: е-дозволе и е-зуп.

**Општина Бач нема усвојен Програм локалног економског развоја, у складу са Законом о улагањима РС.** Наиме, Програм је инструмент који се у складу са законом доноси ради подстицања локалне привреде, привлачења инвестиција и отварања нових радних места, када се као давалац државне помоћи појављује општина, а у складу са локалним потребама.

Од других инструмената за подршку економског развоја, а који доприносе стварању амбијента за привлачење инвестиција и боље пословање, на територији општине постоји једна индустријска зона – „Мала Привреда“ која је инфраструктурно опремљена.

**Издвајања из локалног буџета за локални економски развој износе у просеку 1,8% од укупног буџета општине.** Највећи део овог износа, око 50%, односи се на финансирање мера активне политике запошљавања које локална самоуправа спроводи у сарадњи са Националном службом за запошљавање, а односи се на јавне радове, субвенције за отварање нових радних места или финансирање приправничког стажа. Преостали износ односи се на реализацију развојних пројеката који за циљ имају локални економски развој и унапређење запошљавања на територији општине, и исти зависе од успешности на разним донаторским конкурсима за финансирање.

Што се тиче функције уравнотежења локалног тржишта рада, општина тренутно нема никакву улогу. Међутим, иако локална самоуправа тренутно није укључена у овај процес, требало би да прати дешавања на локалном тржишту рада како би могла да брзо реагује и укључи се у реализацију уколико се укаже интересовање привреде. Наиме, нова методологија уписне политике у средње школе је постала саставни део Закона о дуалном образовању и подзаконских аката који додатно регулишу ову материју, а спроводи се у три корака - слање изјаве о намерама послодаваца, систематизацији података и организовању састанака. Јединица за ЛЕР и подршку улагањима овде има кључну улогу код слања писма послодавцима, њиховог анимирања, прикупљања попуњених намера, систематизације, анализе и представљања резултата (тражених профила) на састанку свих заинтересованих страна. Исто тако, јединица треба да координира и окупља све релевантне партнере: НСЗ, школску управу, Привредну комору, послодавце итд.

# **Циљеви одрживог економског развоја**

Уједињене нације су на самиту одржаном септембра 2015. године усвојиле резолуцију „A/RES/70/1 – *Transforming our world: the 2030 Agenda for Sustainable Development“*.

**Агенда 2030** је универзална стратегија и од држава потписница се очекује да мобилишу све ресурсе како би циљеви били остварени до 2030. године. Агенда 2030, са свих 17 циљева, укључује три димензије одрживог развоја: економски раст, социјалну инклузију и заштиту животне средине.

Циљ који се односи на економски раст јесте ***циљ 8 УН „Промовисати континуиран, инклузиван и одржив економски раст, пуну и продуктивну запосленост и достојанствен рад за све“.***

У складу са циљевима одрживог развоја УН локални развојни циљеви могу бити:

* **Циљ 1: Унапредити економски раст по глави становника**

Индикатор: повећати број привредних субјеката на 1000 становника за 5%.

* **Циљ 2: Промовисати развојно оријентисане политике које подржавају продуктивне активности, стварање достојанствених послова, предузет-ништво, креативност и иновативност и подстицати формализацију и раст микропредузећа, односно малих и средњих предузећа, укључујући и приступ финансијским услугама**

Индикатор: Усвојити Програм локалног економског развоја са конкретном схемом подршке за локалну привреду и привлачење инвестиција.

* **Циљ 3: Подићи запосленост и постићи достојанствен рад за све жене и мушкарце, укључујући и младе људе и особе са инвалидитетом, као и једнаку плату за рад једнаке вредности**

Индикатор: Повећати запосленост у општини за 3%, од чега запосленост жена за 5%.

* **Циљ 3: Постизање виших нивоа економске продуктивности кроз диверсификацију, технолошку надоградњу и иновације, укључујући фокусирање на радно интензивне и високо профитабилне секторе**

Индикатор: Повећати продуктивност привредних субјеката у општини за 5%.

* **Циљ 4: Битно смањити удео младих који нису запослени нити у процесу образовања или обуке**

Индикатор: Смањити удео незапослених који први пут траже посао за 5%.

* **Циљ 5: До 2030. осмислити и применити политике за промовисање одрживог туризма који ствара радна места и промовише локалну културу и производе**

Индикатор 1: Усвојити Програм развоја туризма у складу са Законом о туризму.

Индикатор 2: Повећати број туристичког промета - ноћења за 10%.

1. Уредба о утврђивању јединствене листе развијености региона и јединица локалне самоуправе за 2014. годину, "*Сл. гласник РС"*, бр. 104/2014. [↑](#footnote-ref-2)
2. Извор: Регистар мера и подстицаја привредног развоја, Агенција за привредне регистре (линк [>>](https://pretraga2.apr.gov.rs/APRMapePodsticaja/)). [↑](#footnote-ref-3)
3. Нето ефекат оснивања нових привредних субјеката - *Однос броја новооснованих и броја угашених привредних друштава са пословним седиштем на територији ЈЛС. Приказује број новооснованих привредних друштава на свако угашено привредно друштво.* [↑](#footnote-ref-4)
4. Извор: Аналитички сервис, Републички секретаријат за јавне политике (линк [>>](https://rsjp.gov.rs/cir/analiticki-servis/)). [↑](#footnote-ref-5)
5. Извор: Аналитички сервис, Републички секретаријат за јавне политике (линк [>>](https://rsjp.gov.rs/cir/analiticki-servis/)). [↑](#footnote-ref-6)
6. Извор: Извор: Републички завод за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)). [↑](#footnote-ref-7)
7. Овај раст је највероватније у великој мери последица методолошких промена у обухвату регистроване запослености, односно укључивања радника у регистрованим пољопривредним газдинствима у регистроване запослене. [↑](#footnote-ref-8)
8. Извор: Аналитички сервис, Републички секретаријат за јавне политике (линк [>>](https://rsjp.gov.rs/cir/analiticki-servis/)). [↑](#footnote-ref-9)
9. Извор: Републички завод за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)). [↑](#footnote-ref-10)
10. Извор: Републички завод за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)). [↑](#footnote-ref-11)
11. Извор: *Општине и региони у Републици Србији 2020,* Републички завод за статистику. [↑](#footnote-ref-12)
12. Извор: Публикације „*Општине и региони у Републици Србији*“ за 2018, 2019. и 2020. годину, РЗС. [↑](#footnote-ref-13)
13. Извор: Регистар мера и подстицаја привредног развоја, Агенција за привредне регистре (линк [>>](https://pretraga2.apr.gov.rs/APRMapePodsticaja/)). [↑](#footnote-ref-14)
14. Извор: Регистар мера и подстицаја привредног развоја, Агенција за привредне регистре (линк [>>](https://pretraga2.apr.gov.rs/APRMapePodsticaja/)). [↑](#footnote-ref-15)
15. Извор: Аналитички сервис, Републички секретаријат за јавне политике (линк [>>](https://rsjp.gov.rs/cir/analiticki-servis/)). [↑](#footnote-ref-16)
16. Извор: *Општине и региони у Републици Србији 2020,* Републички завод за статистику. [↑](#footnote-ref-17)
17. Извор: Републички завод за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)). [↑](#footnote-ref-18)
18. Извор: Прорачун на основу података Републичког завода за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)). [↑](#footnote-ref-19)
19. Извор: Републички завод за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)) [↑](#footnote-ref-20)
20. Извор: Аналитички сервис, Републички секретаријат за јавне политике (линк [>>](https://rsjp.gov.rs/cir/analiticki-servis/)). [↑](#footnote-ref-21)
21. Извор: Републички завод за статистику, профил општине ДевИнфо база. [↑](#footnote-ref-22)
22. Извор: веб страница општине Бач (линк [>>](https://www.bac.rs/sr/istorija)). [↑](#footnote-ref-23)
23. Извор: веб страница општине Бач (линк [>>](https://www.bac.rs/manastir)). [↑](#footnote-ref-24)
24. Извор: веб страница општине Бач (линк [>>](https://www.bac.rs/sr/franjevacki-samostan)). [↑](#footnote-ref-25)
25. Извор: веб страница Википедија (линк [>>](https://sr.wikipedia.org/)). [↑](#footnote-ref-26)
26. Извор: *Општине и региони у Републици Србији 2020,* Републички завод за статистику. [↑](#footnote-ref-27)
27. Извор: Категорисани објекти Србије, Министарство трговине, туризма и телекомуникација (линк [>>](https://mtt.gov.rs/tekst/93/sektor-za-turizam.php)). [↑](#footnote-ref-28)